Ministru kabineta noteikumu projekta „Grozījumi Ministru kabineta 2013.gada 13.augusta noteikumos Nr.537 „Noteikumi par prasībām ierakstīto un apdrošināto pasta sūtījumu izsniegšanai” sākotnējās ietekmes novērtējuma ziņojums (anotācija)

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Pasta politikas pamatnostādņu 2011.-2017.gadam, kas apstiprinātas ar Ministru kabineta 2011.gada 23.marta rīkojumu Nr.127 un grozītas ar Ministru kabineta 2015.gada 24.augusta rīkojumu Nr.455 (turpmāk – pasta pamatnostādnes), 5.3.rīcības virziens ,,Veicināta uz jaunajām tehnoloģijām balstīta un uz klientu vajadzībām orientēta pasta pakalpojumu sniegšana un jaunu pakalpojumu veidu attīstība” paredz uzdevumu veikt grozījumus normatīvajos aktos, pilnveidojot pamatjēdzienus un tiesisko regulējumu un nodrošinot efektīvus pasta sūtījumu piegādes risinājumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Pasta likuma 13.1 panta pirmās daļas 2. un 3.punktu pasta sūtījumus adresātam var piegādāt izsniedzot pret parakstu adresātam norādītajā adresē vai izsniedzot adresātam pasta pakalpojumu sniegšanas vietā. Prasības ierakstīto un apdrošināto pasta sūtījumu izsniegšanai saskaņā ar Pasta likuma 13.1 panta otro daļu nosaka Ministru kabineta 2013.gada 13.augusta noteikumi Nr.537 “Noteikumi par prasībām ierakstīto un apdrošināto pasta sūtījumu izsniegšanai” (turpmāk – noteikumi Nr.537).Saskaņā ar Pasta likuma 52.panta trešo daļu, adresāts, ja vien pasta komersants nodrošina iespēju informēt to par pasta sūtījuma saņemšanu, izmantojot noteiktus elektronisko sakaru līdzekļus, ir tiesīgs pasta komersanta noteiktajā kārtībā pieprasīt, lai tas informē adresātu par pasta sūtījuma saņemšanu, izmantojot attiecīgus elektronisko sakaru līdzekļus. Savukārt, noteikumu Nr.537 8.punkts paredz, ka informāciju par pasta sūtījuma saņemšanu adresātam var paziņot elektroniskā veidā, ja adresāts ir izteicis šādu vēlmi. Tādējādi rodas situācija, ka minētā norma neatbilst Pasta likuma 52.panta trešajā daļā noteiktajam nosacījumam “ja vien pasta komersants nodrošina šādu iespēju”. Saskaņā ar Pasta likuma 1.panta 6.punktā ierakstīta pasta sūtījuma definīciju, ierakstīto sūtījumu adresātam izsniedz pret parakstu. Noteikumu Nr.537 13.punkts nosaka, ka, saņemot pasta sūtījumu, adresāts (vai tā pilnvarotā persona) un par pasta sūtījuma piegādi atbildīgais pasta komersanta darbinieks parakstās informatīvā paziņojuma zonā "datums un paraksts". Paziņojumā papildus norāda saņēmēju identificējošo informāciju (arī dokumenta veidu, no kura informācija iegūta).Attīstoties tehnoloģijām, dažādu pakalpojumu sniedzēji arvien biežāk nodrošina dažādus risinājumus personas paraksta iegūšanai, izmantojot elektroniskās iekārtas, tādējādi optimizējot pakalpojumu sniegšanu un atvieglojot datu apstrādes procesus. Arī valsts pārvaldē piemēro šādus risinājumus. Piemēram, saskaņā ar Ministru kabineta 2012.gada 21.februāra noteikumu Nr.134 “Personu apliecinošu dokumentu noteikumi“ 28.punktu personu apliecinošā dokumentā iekļaujamo personas paraksta attēlu iegūst, personai parakstot izdrukātu iesniegumu vai personai parakstoties uz paraksta attēla iegūšanas aparatūras sensora.Ar Ministru kabineta 2016.gada 19.janvāra noteikumiem Nr.43 “Par 2013.gada Vēstuļu korespondences reglamentu” ir apstiprināts Pasaules Pasta savienības Vēstuļu korespondences reglaments, kas ir saistošs izraudzītajam pasta komersantam (t.i. pasta komersantam, kuram regulators saskaņā ar Pasta likuma 6.panta otrās daļas 4.punktu ir noteicis pienākumu sniegt pasta pakalpojumus Latvijas Republikas teritorijā, pildot visas no Pasaules Pasta savienības dokumentiem izrietošās saistības, un kurš atbilstoši minētajām saistībām pasta darbības jautājumos pārstāvēs Latvijas Republiku attiecībās ar citu valstu izraudzītajiem pasta operatoriem). Vēstuļu reglamenta RL137.panta (Ierakstīti sūtījumi) 5.6., 5.7. un 5.8.apakšpunkts nosaka, ka, nododot ierakstītu sūtījumu, izraudzītais operators piegādātājs lūdz saņēmējam parakstīties par saņemšanu vai lūdz kādu citu apliecinājumu par saņemšanu. Turklāt izraudzītajiem operatoriem ir ļoti ieteicams ieviest attiecīgas sistēmas, kas sagatavo elektroniskus, piegādi apstiprinošus datus, un vienoties ar attiecīgajiem sūtījumu nodošanas valsts izraudzītajiem operatoriem par šādu datu apmaiņu. Izraudzītajiem operatoriem, kuri ir ieviesuši sistēmas, kas sagatavo elektronisku piegādes apstiprinājumu, ir tiesības izmantot ar šīm sistēmām elektroniski iegūtus parakstus. Ievērojot minēto ir izstrādāti priekšlikumi grozījumu izdarīšanai noteikumos Nr.537, lai pasta sūtījuma izsniegšanas laikā apliecinājumu, ka adresāts ir saņēmis viņam adresēto pasta sūtījumu, pasta komersants varētu nodrošināt dažādos veidos – ne tikai uz papīra, bet arī izmantojot elektroniskās iekārtas, paredzot iespēju personai parakstīties uz paraksta attēla iegūšanas aparatūras sensora. Tas paplašinās adresāta paraksta iegūšanas iespējas pasta sūtījuma saņemšanas apliecināšanai, un nodrošinās iespējas pasta komersantiem modernizēt ierakstīto un apdrošināto sūtījumu izsniegšanas procesus.Lai adresāti varētu saņemt pasta sūtījumus, pasta komersanti var sūtīt papīrveidā informatīvos paziņojumus par pasta sūtījuma saņemšanu, kuros ieraksta pasta sūtījuma reģistrācijas numuru. Ja tiek izmantotas pašapkalpošanas iekārtas (skapīši ar slēdzamām durvīm), pasta komersanti ar īsziņu vai e-pastu adresātiem sūta informāciju ar paziņojumu par pasta sūtījuma pienākšanu, norādot PIN kodu, skapīša durvju kodu vai cita veida informāciju pasta sūtījumu saņemšanai. Tādējādi noteikumu projekts paredz iepriekšminētos pasta sūtījumu identifikācijas veidus izmantot ar kopīgu terminu “pasta sūtījuma saņemšanas identifikators”, papildinot noteikumus Nr.537 ar jaunu punktu, kurā tiek skaidrots šis termins.Saskaņā ar noteikumu Nr.537 3.punktu pasta komersants izsniedz pasta sūtījumu adresātam (vai tā pilnvarotajai personai), ja tiek uzrādīts personu apliecinošs dokuments (pilnvarojuma gadījumā arī pilnvara). Tādējādi noteikumu projekts paredz, ka papildus parakstam, jānorāda dati par personu, kura ir parakstījusies kā pasta sūtījuma saņēmējs (piemēram, vārds, uzvārds, atsauce uz identificējošo dokumentu). Noteikumu projekts paredz, ka minētā kārtība tiek attiecināta arī uz tehnoloģiski citādi organizētiem pasta sūtījumu izsniegšanas procesiem.Saskaņā ar Pasta likuma 20.panta piekto daļu un 21.panta trešo daļu pasta sūtījumu pavaddokumentus pasta komersants glabā divus gadus. Minētā prasība atbilst regulējumam patērētāju tiesību aizsardzības jomā par patērētāju prasījumu iesniegšanas termiņiem. Ja pasta komersanti adresāta paraksta iegūšanai izmanto portatīvos terminālus ar skārienjūtīgu ekrānu, tad visa informācija par klientu, tostarp paraksta elektroniskais attēls tiek uzglabāts datu bāzē elektroniskā veidā. Lai neradītu papildu administratīvo slogu, nodrošinot ar pasta sūtījumiem saistīto pavaddokumentu saglabāšanu papīrveidā, kā tas izriet no Pasta likuma, noteikumi paredz iespēju elektroniski iegūtos datus arī glabāt elektroniski divus gadus un dzēst tos pēc šī termiņa beigām.Lai atvieglotu adresātiem iespēju saņemt pasta sūtījumu gadījumos, ja līdzi nav paņemts papīrveida informatīvais paziņojums par pasta sūtījuma saņemšanu, noteikumu projekts paredz papildināt noteikumus Nr.537 ar jaunu punktu, nosakot, ka adresāts var saņemt pasta sūtījumu bez informatīvā paziņojuma iesniegšanas, ja informēs pasta komersantu par pasta sūtījuma saņemšanas identifikatoru.Vienlaicīgi tiek precizēts noteikumus Nr.537 8.punkts, papildinot to ar nosacījumu, ka informatīvo paziņojumu par pasta sūtījuma saņemšanu adresāts var saņemt elektroniskā veidā, ja pasta komersants nodrošina šādu iespēju. |
| 3. | Projekta izstrādē iesaistītās institūcijas | Satiksmes ministrija  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas Republikas privātās personas, pasta komersanti:- 2017.gada 2.novembrī Sabiedrisko pakalpojumu regulēšanas komisijā ir reģistrēti 86 pasta komersanti;- konkrētu privātpersonu mērķgrupu, kuru skars jaunais regulējums, grūti izdalīt, jo ierakstīto (tajā skaitā, valsts institūciju sūtīto) un apdrošināto sūtījumu saņemšana var būt aktuāla ikvienam valsts iedzīvotājam. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums neietekmēs sabiedrisko grupu un institūciju administratīvo slogu, jo nemaina pienākumus. |
| 3. | Administratīvo izmaksu monetārs novērtējums | Projekts šo jomu neskar.  |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Paziņojums par līdzdalības iespējām tiesību akta izstrādes procesā ievietots Satiksmes ministrijas un Valsts kancelejas tīmekļa vietnē 2017.gada 25.augustā. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrībai tika dota iespēja rakstiski sniegt viedokli par noteikumu projektu tā izstrādes stadijā.  |
| 3. | Sabiedrības līdzdalības rezultāti | Priekšlikumi nav sniegti. |
| 4. | Cita informācija | Nav. |

Anotācijas III , IV, V un VII sadaļa – projekts šīs jomas neskar.

Satiksmes ministrs U. Augulis

Vīza: Valsts sekretārs K. Ozoliņš

Pakule, 67028115

Inese.pakule@sam.gov.lv